Lee Miller, al cinema Tívoli amb el “Projecte Viridiana”, el 24 de febrer
2025-07-24

Torna el “Projecte Viridiana” al Cinema Tívoli de Burjassot amb un nou passe. Serà el dilluns 24 de febrer, a les 19.30 h, amb la pel·lícula Lee Miller. A continuació, hi haurà un col·loqui en línia amb Anthony Penrose i Amy Bouhassane, fill i neta, respectivament de la famosa corresponsal alemanya sobre la qual va la cinta. Els espectadors i espectadores podran enviar les seues preguntes, a través del QR que es projectarà en la pantalla. Les entrades, com és habitual, tenen un preu únic de 4 euros i es poden adquirir en venda anticipada, en la pàgina web del Cinema Tívoli, o en la taquilla, des de mitja hora abans de l’inici de la projecció.

La pel·lícula gira entorn de la corresponsal de guerra Lee Miller en el seu viatge a les primeres files de la Segona Guerra Mundial. De les fotos d’estudi per a la revista Vogue, la fotògrafa i reportera passarà a embarcar-se en la missió de destapar les veritats ocultes del Tercer Reich. Però a conseqüència d’una traïció, arribarà un ajust de comptes sobre les veritats del seu propi passat.

Antony Penrose, fill de Lee Miller i director de “Farleys House & Gallery Ltd”, és a més l’encarregat de gestionar els Arxius de Lee Miller, la Col·lecció Penrose i la Galeria Farleys. Per part seua, Amy Bouhassane, és també directora de Farleys House, llar dels seus avis, Lee Miller i Roland Penrose.

La pel·lícula arribarà a les sales espanyoles el divendres 7 de març.